Convocades sessions formatives per al voluntariat de punts violeta
05 de novembre de 2019

La Regidoria d'Igualtat ha convocat una sèrie d'accions formatives dirigides a totes aquelles persones que desitgen formar part del voluntariat en punts violeta. Seran els dies 14, 19 i 20 de novembre de 16.30 a 18.30 a la Sala Pep Torrent del Centre Sociocultural. Aquesta acció formativa és oberta a tots i és necessària la inscripció prèvia fins al dia 12 de novembre. Les persones interessades han d'enviar les seues dades a l'adreça de correu electrònic inmab@leliana.es.

Els punts violeta, en estreta col·laboració amb la Policia Local, tenen com a principal missió previndre abusos i agressions sexuals en llocs o situacions de risc, com a festes i aglomeracions de públic. També compleixen una labor informativa i de difusió dels serveis municipals a la disposició de les persones en matèria d'igualtat i atenció a les víctimes.

Des de les passades Festes Majors el mes de juliol, els punts violeta a l'Eliana gestionats per l'Ajuntament, estan funcionant amb personal voluntari que prèviament ha rebut la corresponent formació. Amb aquesta nova acció formativa es pretén completar els coneixements de les voluntàries i voluntaris ja existents i ampliar el nombre d’aquest,  per a poder oferir un millor servei i més especialitzat.

Per a la regidora d'Igualtat, Concha Montaner, “la participació del voluntariat en els punts violeta, que són tan necessaris, és molt positiva ja que s'implica un sector de la societat en alguna cosa com la prevenció d'abusos i agressions sexuals”.